KIRJALLINEN KYSYMYS E-1498/02

esittäjä(t): Alexander de Roo (Verts/ALE), Miquel Mayol i Raynal (Verts/ALE)ja José Mendiluce Pereiro (PSE) komissiolle

(29. toukokuuta 2002)

Aihe: Arreun laakson jättäminen yhteisön tärkeinä pitämiä alueita koskevan ehdotuksen ulkopuolelle ja Baqueira-Beretin hiihtokeskuksen laajentaminen (Katalonia, Espanja)

Suunnitelma Pyreneiden vuoristossa (Lérida, Katalonia) sijaitsevan Baqueira-Beretin hiihtokeskuksen laajentamiseksi esiteltiin vuonna 1999. Yksityisen Baqueira Beret -osakeyhtiön hanke laajentaisi hiihtokeskusta Arreun laakson alueelle, jota sittemmin ehdotettiin Alt Pallarsin luonnonmaantieteellisenä alppialueena yhteisön tärkeänä pitämäksi alueeksi (ES5130003). Espanjan WWF ja muut järjestöt valittivat asiasta Euroopan yhteisöjen tuomioistuimeen (Nro 2001/4183, SG (2001) A/2385) vedoten siihen, että laajennussuunnitelmat käsittävät Natura 2000 -verkostoon ehdotettuja yhteisön tärkeinä pitämiä alueita ja ne vahingoittavat luontotyyppidirektiivin 92/43/ETY(1) IV liitteessä ensisijaisesti suojeltaviksi määriteltyjä eläin- ja kasvilajeja. Lopulta suunnitelma hylättiin, koska siitä tehty ympäristövaikutusarviointi oli epäsuotuisa. Elokuussa 2001 Baqueira-Beret SA esitteli uuden suunnitelman hiihtokeskuksen laajentamiseksi. Tämä suunnitelma sisälsi merkittävän osan Arreun laaksosta ja yhteisön tärkeänä pitämästä Aigüestortesin alueesta (ES5130002). Espanjan WWF vastusti myös tätä suunnitelmaa ja osoitti, että sen ympäristövaikutukset olivat vielä suuremmat kuin aikaisemman suunnitelman ja että tehdyt korjaukset ja muutokset olivat riittämättömiä. Alppien luonnonmaantieteellistä aluetta käsitelleen kokouksen jälkeen lokakuussa 2001 Espanjan WWF sai tietää, että Katalonian itsehallintoalueen hallitus oli poistanut Arreun laakson ja muutamia muita Baqueira-Beretin laajennussuunnitelmien alueelle sijoittuvia alueita ehdotuksesta yhteisön tärkeinä pitämiksi alppialueiksi. Maailman luonnonsäätiö toimitti Pariisissa toimivalle luontokeskukselle(2) ja Euroopan yhteisön biologisesta monimuotoisuudesta vastaavalle yksikölle asiasta saatavilla olevan tieteellisen tutkimusaineiston, josta käy ilmi, että alue pitäisi sisällyttää Natura 2000 -verkostoon. Esitetyt laajennussuunnitelmat koskettavat lisäksi myös Ranskaa, sillä ne ulottuvat ruskeakarhujen (Ursus arctus) elinpiiriin, joka on osaksi Ranskan puolella. Uusi suunnitelma todettiin ympäristövaikutuksiltaan suotuisaksi, ja Baqueira-Beretin hiihtokeskuksen Arreun laakson alueelle ulottuvien laajennussuunnitelmien toteuttamiseksi tarvittavat hallinnolliset toimet hyväksyttiin. Espanjan WWF teki komissiolle uuden valituksen 2002/4204, SG(2002) A/1912. Arreun laakson jättäminen Natura 2000:n ulkopuolelle ja tiettyjen yksittäisten kaupunkiprojektien suosiminen sen sijaan vaikuttaa negatiivisesti koko Natura 2000 -ohjelman toteuttamiseen Espanjassa ja toimii näin malliesimerkkinä luontotyyppidirektiivin vastaisesta toiminnasta.

Onko komissio tietoinen näistä Baqueira-Beretin laajennussuunnitelmista ja valituksessa 2002/4202, SG(2002) A/1912 mainituista toimista?

Tietääkö komissio, että toteutuessaan kyseinen suunnitelma vaikuttaa sekä luontotyyppidirektiivin perusteella Natura 2000 -verkostoon sisällytettäviin SCI-alueisiin Espanjassa että lintudirektiivin perusteella verkostoon sisällytettäviin SPA-alueisiin?

Onko komissio tietoinen näistä Espanjan itsehallintoalueiden tekemistä muutoksista komission ehdotuksiin Natura 2000 -verkon alueista, joiden perusteella alun perin suojelun kohteiksi määrättyjä alueita jätetään hankkeen ulkopuolelle ja toteutetaan sen sijaan projekteja, jotka eivät liity suoranaisesti alueen käyttöön eivätkä ole tarpeellisia sen kannalta (direktiivin 92/43/ETY 6 artiklan 3 kohta) ja joita ei ole arvioitu asianmukaisesti sen kannalta, miten ne vaikuttavat alueen suojelutavoitteisiin?

(1) EYVL L 206, 22.7.1992, s. 7.

(2) Nature Topic Centre.

Margot Wallströmin komission puolesta antama vastaus

(17. heinäkuuta 2002)

Komissiolle on jo tehty asiasta ensimmäinen kantelu (viite 1999/5118). Kantelu koskee Baqueira-Beretin hiihtokeskuksen laajentamishanketta Pyreneiden vuoristossa sijaitsevassa Lleidassa, joka kuuluu Katalonian itsehallintoalueeseen Espanjassa. Sittemmin komissiolle on tehty useita kanteluita

samasta asiasta. Komissio ja Espanjan viranomaiset ovat vaihtaneet keskenään tietoja asiasta asian käsittelyn aikana. Espanjan toimivaltainen ympäristöalan organisaatio antoi kesäkuussa 2001 kielteisen lausunnon hankkeen ympäristövaikutusten arviosta, minkä jälkeen hankkeelle myönnetty lupaa.

Parlamentin jäsenen mainitsemien kanteluiden 2001/4183 ja 2002/4204 yhteydessä komissio on saanut tietää, että Baquiera-Beretin hiihtokeskuksen laajentamisesta on tehty uusi hakemus. Espanjan viranomaiset ovat antaneet myönteisen lausunnon uutta hanketta koskevasta ympäristövaikutusten arvioinnista tammikuussa 2002.

Tutkiessaan kanteluita komissio on pyytänyt Espanjan viranomaisilta huomioita esille tuoduista seikoista ja siitä, mitä yhteisön ympäristölainsäädännön säännöksiä esimerkkitapauksessa voitaisiin soveltaa. Espanjan viranomaiset eivät ole vielä vastanneet komissiolle.

Mitä tulee Natura 2000 -verkkoon liitettävien yhteisön tärkeinä pitämien alueiden luetteloon, Alppien luonnonmaantieteellistä aluetta koskevaa luetteloa laaditaan parhaillaan luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY 4 artiklan mukaisesti.

Komissio vahvistaa yhteisön tärkeinä pitämien alueiden luettelon komission ja jäsenvaltioiden yhteistyössä laatiman luetteloluonnoksen perusteella. Luetteloluonnos laaditaan jäsenvaltioiden toimittamien tietojen perusteella. Tietojen analysoinnin varmistaa Euroopan ympäristökeskuksen luontoasioita käsittelevä osasto, ja tulokset hyväksytään lopullisesti tietyissä biomaantieteen seminaareissa. Seminaareihin voivat osallistua myös kansalaisjärjestöt.